“สธ.” เผยผลตรวจ ผู้สัมผัสใกล้ชิดหญิงไทย 2 ราย ยังไม่พบเชื้อ “โควิด”
"นพ.สุขุม กาญจนพิมาย" ปลัดกระทรวงสาธารณสุข เผยผลตรวจ ผู้สัมผัสใกล้ชิดหญิงไทย 2 ราย ยังไม่พบเชื้อ "โควิด" 
"นพ.สุขุม กาญจนพิมาย" ปลัดกระทรวงสาธารณสุข เผยผลตรวจ ผู้สัมผัสใกล้ชิดหญิงไทย 2 ราย ยังไม่พบเชื้อ "โควิด"
21 ส.ค. 2563

นพ.สุขุม กาญจนพิมาย ปลัดกระทรวงสาธารณสุข (สธ.) กล่าวถึงกรณีหญิงไทย 2 รายที่เดินทางกลับจากต่างประเทศผ่านการกักกันตัวครบ 14 วัน ตามมาตรการรัฐ แต่ตรวจพบซากเชื้อว่า จากที่ทีมสอบสวนโรคได้ติดตามญาติพี่น้องและคนใกล้ชิดนำมาตรวจเชื้อเพื่อให้เกิดความมั่นใจ ขณะนี้พบว่าทุกคนยังเป็นปกติ จึงอยากให้ทุกคนมั่นใจ
“ขอให้ประชาชนที่อยู่ในพื้นที่ 2 จังหวัดที่พบซากเชื้อโควิดให้สบายใจได้ เพราะจากการตรวจเชื้อเบื้องต้นบุคคลใกล้ชิดยังไม่พบใครติดเชื้อโควิด-19” นพ.สุขุม กล่าว
นพ.สุขุม กล่าวว่า คนไทยที่เดินทางกลับจากประเทศกลุ่มเสี่ยง เช่น กลุ่มประเทศตะวันออกกลาง อินเดีย มีโอกาสที่จะติดเชื้อโควิด-19 ได้ บางคนเป็นแล้วหาย แต่เมื่อหายแล้วบางคนยังพบซากเชื้ออยู่ ดังนั้นสิ่งที่ต้องทำในวันนี้ คือ ทุกคนที่เดินทางเข้าประเทศไทยต้องผ่านการกักกันตัวอย่างน้อย 14 วัน และทำการตรวจเชื้อเพื่อลดการแพร่กระจายของเชื้อโรค ซึ่งกรณีที่เกิดขึ้นล่าสุดพบเชื้อน้อยมาก แต่ก็ต้องดำเนินการตรวจเพาะเชื้ออีกครั้ง ซึ่งจะทราบผลใน 7 วัน และตรวจภูมิคุ้มกัน
“มั่นใจว่าเคสนี้ไม่ได้เพิ่งเป็น แต่เป็นมานานแล้ว” นพ.สุขุม กล่าว